
בית הדין לערעורים בענייני משמעת
של המכללה האקדמית של תל-אביב יפו

29 ביוני 2026
יד' בתמוז התשפ"ו 

לפני: 				כבוד השופט הנשיא עו"ד מיכאל גינסבורג
כבוד השופטת ד"ר רומינה זיגדון 
כבוד השופטת גב' קארין גביזון  

המערער: 			מר (-)

נגד

המשיבה:			המכללה האקדמית תל אביב יפו
ערעור על פסק דינה של סגנית הממונה על המשמעת מיום 3.5.2026.



תאריך הישיבה: 		ג' בתמוז התשפ"ו (18.6.2026(

בשם המערער:			בעצמו
 				ובאמצעות ב"כ עו"ד (-)

בשם המשיבה: 			ליאורה ארזי בן-חיים, עו"ד 


פסק-דין

[bookmark: NGCSBookmark]לפנינו ערעור על פסק דינה של סגנית הממונה על המשמעת, ד"ר אורלי ברזילי, מיום 3.5.2026, אשר במסגרתו הורשע המערער בעבירות משמעת לפי סעיפים 21.3, 21.4 ו-21.6 לתקנון משמעת - סטודנטים תשנ"ה (להלן: "התקנון"), ונגזרו עליו העונשים המפורטים בגזר הדין. הערעור נסב על חומרת העונש בלבד, כאשר המערער מבקש להקל ברכיבי הענישה שהושתו עליו.
בפתח הדברים מצאנו לנכון לציין כי שמיעת הערעור לא התקיימה בסמוך למועד הגשתו בשל אילוצים שלא היו בשליטת מי מהצדדים. עם זאת, משהערעור נשמע, ניתנה לצדדים, ובפרט לבא כוח המערער, אפשרות מלאה, רחבה וממצה להשמיע את טענותיהם, ובית הדין הקפיד ליתן לכל אחד מן הצדדים את מלוא יומו ואף חרג ממסגרת הזמן שהוקצתה לצורך כך.

רקע הדברים
המערער הינו תלמיד שנה ב' בתוכנית הלימודים (-) במכללה האקדמית של תל-אביב-יפו.
בסמסטר א' תשפ"ו למד המערער את הקורס (-), אצל המרצה ד"ר (-), וניגש לבחינת מועד א' פרונטלית ביום 19.2.2026.
לאחר הבחינה פנתה למדור הבחינות סטודנטית, אשר נבחנה יחד עם המערער, ודיווחה כי במהלך הבחינה ראתה את המערער משתמש בטלפון הנייד שלו במשך דקות ארוכות, תוך הסתרתו מאחורי מסך המחשב, וכי בכל פעם שהתקרב משגיח הסתיר המערער את הטלפון.
דיווח זה נבדק בהמשך גם על ידי קצין הביטחון של המכללה, אשר צפה בהקלטת מצלמת האבטחה ומסר כי אף הוא ראה את המערער משתמש בטלפון הנייד במהלך הבחינה.
בעקבות אירועים אלה הוגשה נגד המערער קובלנה, במסגרתה יוחסו לו עבירות של העתקה בבחינה לפי סעיף 21.3 לתקנון, הונאה בבחינה לפי סעיף 21.4 לתקנון, והפרת הוראה המתייחסת לבחינה, לרבות הוראה בדבר התנהגות במהלך בחינה, לפי סעיף 21.6 לתקנון.

פסק דינה של סגנית המומנה על המשמעת
במהלך הדיון בפני סגנית הממונה על המשמעת, כפר המערער בעובדות ובאשמה, וטען כי לא היה ברשותו טלפון נייד במהלך הבחינה. אנו עומדים על עובדה זו, שכן יש לה חשיבות להמשך הדיון בערעור. עוד טען כי הסטודנטית המתלוננת מסרה דיווח שקרי כדי להתנקם בו, משום שלא הסכים להצטרף לקבוצת העבודה שלה. גם לסוגיה זו יש מקום לא מבוטל בטיעונים העומדים בבסיס הערעור וההכרעה בו.
מנגד, העידה המתלוננת כי היא בטוחה לחלוטין במה שראתה, דהיינו שימוש ממושך בטלפון הנייד תוך הסתרתו. היא הדגישה כי אינה מכירה את המערער אישית וכי מניעיה נובעים מהגינות ומאתיקה בסיסית בלבד. בנוסף, העיד קצין הביטחון של המכללה כי עיין בסרטוני האבטחה ואישר את הדיווח.
על יסוד העדויות והראיות שהובאו בפניה, הרשיעה סגנית הממונה את המערער בעבירות שיוחסו לו. בגזר הדין עמדה על חומרת מעשה ההונאה בבחינה, על כך שמדובר בסטודנט בעל תואר ראשון, על סירובו של המערער להודות במעשיו חרף הראיות החד-משמעיות, ועל הניסיון להטיל את האשמה על המתלוננת.
 לבסוף הושתו על המערער העונשים הבאים:
11.1. פסילת הקורס (-), סמסטר א' תשפ"ו;
11.2. הרחקה לאלתר מן הלימודים במכללה למשך שנה, כך שיוכל לשוב ללימודיו בסמסטר ב' תשפ"ז;
11.3. עונש על תנאי של הרחקה לצמיתות, אם יורשע בעבירת משמעת חוזרת לפי סעיפים 21.3, 21.4 או 21.6 לתקנון, לתקופה של שנתיים.
 	בד בבד עם הגשת הערעור, הגיש המערער גם בקשה לעיכוב ביצוע העונש. הבקשה נדחתה בהחלטת נשיא בית הדין לערעורים מיום 14.5.2026, בין היתר מהטעם שבאותו שלב לא נמצאה אינדיקציה לסיכוי גבוה להתערבות ערעורית, בשים לב לחומרת עבירות המשמעת ולמאזן הנוחות.

טענות הצדדים בערעור ובדיון שהתקיים בעניינו של המערער  
על פסק דינו של סגן הממונה על המשמעת הגיש המערער את הערעור, תוך שהוא חוזר על הטיעונים שהועלו במסגרת תגובתו. המערער, באמצעות בא כוחו, הבהיר כי הערעור נסב על חומרת העונש בלבד ולא על עצם ההרשעה.
 	בא כוח המערער הפליא בטיעוניו בפנינו והטעים טעמים מבוססים, סדורים ומושכלים ביחס לנסיבותיו המיוחדות של הערעור, להשלכות המעשיות של ההרחקה על מהלך לימודיו, להתנסותו הקלינית, לעיכוב הצפוי בסיום לימודיו ולפגיעה האישית, המקצועית והכלכלית העלולה להיגרם לו. בנוסף ב"כ המערער השיב בצורה רהוטה לסוגיות ולתהיות שהופנו אליו על ידי בית הדין.
 	עוד טען ובטעם רב ב"כ המערער, בין היתר, כי יש ליתן משקל לכך שהמערער נעדר עבר משמעתי, לכך שמדובר במעידה אחת ולכך שבסופו של יום התנצל על מעשיו. כן הופנינו לפסקי דין שונים שלטענת בא כוח המערער מלמדים על רף ענישה מתון יותר במקרים דומים. ב"כ המערער הציג בפנינו את רף הענישה אשר לגישתו יש להחיל על מקרה זה, ובפרט לאור קביעותיו של מותב זה במקרים אחרים. 
 	מנגד, הקובלת ביקשה לדחות את הערעור. נטען כי מדובר במעשה הונאה חמור בבחינה; כי המערער הכחיש את המעשה לאורך ההליך, ורק לאחר שהובאה בפניו מלוא חומרת התמונה הראייתית השמיע דברי התנצלות; כי ניסה להטיל דופי במתלוננת; וכי העונש שהושת עליו הולם את חומרת המעשה ואינו חורג ממדיניות הענישה המקובלת.
 	כאמור, במסגרת הדיון שהתקיים בפנינו היום, טענו הצדדים באריכות וניתנה לכל הצדדים ולנציגיהם אפשרות מלאה להשמיע את טענותיהם, בית הדין בחן את מכלול החומר שהונח בפניו, לרבות עיון בפסקי הדין שהונחו בפנינו לצורך בחינת רף הענישה הראוי. 

דיון והכרעה
הערעור שלפנינו נסב על חומרת העונש בלבד. המערער אינו כופר בהרשעה ואינו תוקף, להבנתנו, את הממצאים העובדתיים שנקבעו בפסק הדין. לאחר שעיינו בפסק דינה של סגנית הממונה על המשמעת, בכתב הערעור, בתגובת הקובלת ובפסקי הדין שאליהם הפנו באי כוח המערער והקובלת, ולאחר ששמענו בקשב רב ובאוזן קשובה את טענות הצדדים בדיון, באנו לכלל מסקנה, ברוב דעות של 2:1, כי דין הערעור להידחות.
אין חולק כי הערעור שלפנינו מופנה כלפי חומרת העונש בלבד. המערער אינו תוקף בפנינו את עצם ההרשעה, וממילא אין ענייננו בבחינה מחודשת של קביעות המהימנות ושל הממצאים העובדתיים שנקבעו בערכאה הדיונית.
כידוע, ערכאת הערעור אינה מתערבת בנקל בגזר דינה של הערכאה הדיונית, אלא במקרים חריגים בלבד, שבהם נפלה טעות מהותית או כאשר העונש חורג באופן קיצוני ממתחם הענישה הסביר. חרף טיעוניו המשכנעים של בא כוח המערער, לא שוכנענו כי המקרה שלפנינו נמנה עם אותם מקרים חריגים. נפרט. 

(i) חומרת המעשה ונסיבותיו:
ענייננו בעבירת משמעת חמורה של שימוש בטלפון נייד במהלך בחינה. אין מדובר בהחזקה פסיבית בלבד או בטעות רגעית שהתגלתה מיד לנבחן ותוקנה לאלתר, אלא בשימוש בטלפון במשך דקות ארוכות, תוך הסתרתו מאחורי מסך המחשב ובאופן שנועד, על פי הממצאים שנקבעו, לחמוק מעיני המשגיחים.
חומרה מיוחדת טמונה גם בכך שאלמלא התלונה שהוגשה לאחר הבחינה, ואלמלא בדיקת מצלמות האבטחה שנערכה בעקבותיה, יש להניח כי המעשה כלל לא היה מתגלה, וממילא לא היה מגיע לפתחו של הליך משמעתי. אין מדובר אפוא במי ש"נעצר" בזמן אמת, הודה ביוזמתו או חדל ממעשיו לנוכח הערה מיידית, אלא במעשה שהתגלה בדיעבד הודות לערנותה של סטודנטית אחרת ולבדיקה נוספת שערכו גורמי המכללה.
לכך יש להוסיף את התנהלותו הדיונית של המערער. בפני הערכאה הדיונית הוא כפר במעשה, הכחיש כי היה ברשותו טלפון ואף ניסה לייחס למתלוננת מניע נקמני. משכך, בדין ראתה סגנית הממונה קושי ממשי להעניק משקל רב להתנצלות שהושמעה רק לאחר שנפרשה מלוא חומרת הראיות נגדו. לגישתנו, חרטה המושמעת בשלב מאוחר, ורק לאחר שהראיות הפכו למכריעות וחד-משמעיות, אינה שקולה לנטילת אחריות מיידית וכנה, ודבר זה עומד לרועץ אל מול המערער.

(ii) רף הענישה והפסיקה אליה הופנה בית הדין
בא כוח המערער הפנה אותנו לשורה של פסקי דין משמעתיים וערעוריים וביקש ללמוד מהם כי בעניינו של המערער הוחמר הדין במידה יתרה. עיינו בכל אותם פסקי דין, וכן בפסקי הדין שאליהם התייחסה הקובלת, אולם חרף טעמיו של בא כוח המערער, לא מצאנו כי יש בהם כדי להצדיק התערבות בעונש שנגזר כאן.
ראשית, חלק מן המקרים שאליהם הופנינו שונים, לגישתנו, בעובדותיהם המהותיות. ישנם מקרים שבהם הסטודנט הודה בהחזקת הטלפון או החומר האסור כבר בראשית ההליך, קיבל אחריות, הביע חרטה ברורה, ולא ניסה להטיל אשמה על אחרים. ישנם גם מקרים שבהם לא היו נסיבות מחמירות נוספות מעבר לעצם ההחזקה או השימוש.
שנית, בחלק מן המקרים מדובר היה בתשתית עובדתית שונה, לרבות עבירות מסוג אחר, זיוף מסמכים, תרמית במתכונת של בחינה מקוונת, או מקרים שבהם נשקלו נסיבות אישיות חריגות לצד הודאה ברורה ועמדה כנה של קבלת אחריות. מכאן, שאין בהשוואה אליהם כדי לסייע למערער שלפנינו.
שלישית, גם באותם מקרים שעניינם טלפון בבחינה, רף הענישה אינו אחיד באופן מכני, והוא מושפע ממכלול נסיבות המקרה: משך השימוש, אופן ההסתרה, שלב הגילוי, מידת התחכום, קיומן של ראיות חיצוניות, השאלה אם הסטודנט הודה או כפר, והאם ניסה להסיט את האשמה אל זולתו.
אנו סבורים כי במקרה שלפנינו מתקיימות דווקא כמה נסיבות מחמירות במצטבר: שימוש ממושך בטלפון במהלך הבחינה, הסתרת המכשיר מפני המשגיחים, גילוי המעשה רק בדיעבד, בעקבות תלונה ועדות חיצונית, אישוש נוסף באמצעות מצלמות האבטחה, הכחשה גורפת לאורך ההליך וניסיון להטיל דופי במתלוננת. נסיבות מצטברות אלה מבדילות את עניינו של המערער מן המקרים המקלים יותר שעליהם ביקש להסתמך.
רביעית, אין בידינו לקבל את הטענה שלפיה עצם היעדר עבר משמעתי מצדיק, כשלעצמו, הקלה נוספת. אכן, היעדר עבר משמעתי הוא שיקול רלוונטי, ולעתים אף חשוב, אך אין בו לבדו כדי לגבור על חומרת המעשה הקונקרטי ועל נסיבותיו המחמירות. כך במיוחד שעה שמדובר בעבירת הונאה בבחינה, הפוגעת בלב הטוהר האקדמי.
לא למותר לציין כי בא כוח המערער הציג את טענותיו במקצועיות רבה, הפנה להלכות ולדוגמאות רלוונטיות, וניסה לשכנענו כי נכון יהיה לאמץ רף ענישה מתון יותר. ואולם, לאחר בחינה מדוקדקת של אותם פסקי דין, הגענו לכלל מסקנה כי ניתן לאבחן אותם באופן מהותי וכי הם אינם מבססים טענה לסטייה קיצונית ממדיניות הענישה בעניינו של המערער.

(iii) האיזון הראוי בעניינו של המערער
בבואנו להכריע בעניינו של המערער, לא התעלמנו מן הפגיעה המעשית שנגרמה לו עקב ההרחקה לאלתר, מן העובדה שהעונש הוטל במהלך הסמסטר, ומן ההשלכות הנטענות על לימודיו, על התנסויותיו, על מצבו הכלכלי ועל תוכניותיו האישיות. כל אלה נשקלו על ידינו בכובד ראש.
עם זאת, שיקולים אלה אינם מטים, לגישתנו, את הכף כנדרש במקרה זה. טוהר הבחינות הוא אבן יסוד במוסד האקדמי. שימוש כה בוטה בטלפון במהלך בחינה נועד להשיג יתרון אסור, פוגע בשוויון בין הנבחנים ושוחק את האמון שבבסיס ההערכה האקדמית. במקרים המתאימים, שיקולי הרתעה, שמירה על אחידות ועמידה נחושה על נורמות של יושר אקדמי מצדיקים גם ענישה ממשית, שיש לה השלכות לא פשוטות על הסטודנט המסוים.
משכך, לא מצאנו כי העונש שנגזר על המערער במקרה זה על נסיבותיו המיוחדות חורג בחומרתו במידה המצדיקה התערבות ערעורית. להפך, אנו סבורים כי מדובר בעונש המצוי בגדר הסביר, בשים לב לעבירות שבהן הורשע ולנסיבות המחמירות שנקבעו.

(iv) דעת המיעוט
דעת המיעוט סברה כי יש מקום להקל במידת מה בעונש ההרחקה או במועד תחולתו, בשים לב להיעדר עבר משמעתי, לנסיבותיו האישיות של המערער, להשלכות המשמעותיות של ההרחקה על מסלול לימודיו, ולעובדה כי מדובר בעבירה ראשונה. לפי דעה זו, ניתן להסתפק בהרחקה מן הלימודים ל-2 סמסטרים, חלף שנה, כפי שנקבע. 
כך או כך, גם התוצאה לפי דעת המיעוט כוללת בחובה הרחקה מלימודים מסמסטר ב' ומסמסטר הקיץ, באופן התואם את שנפסק בבקשה לעיכוב ביצוע.
ואולם, כאמור, דעת הרוב לא מצאה כי שיקולים אלה מצדיקים התערבות בפסק הדין וכך אנו פוסקים.

סוף דבר
על רקע דברים אלה, ומהטעמים המפורטים לעיל, הגענו למסקנה, ברוב קולות של 2:1, כי אין להתערב בפסק דינה של סגן הממונה על המשמעת, וכי יש להותיר על כנם את העונשים המפורטים בגזר הדין ולדחות את הערעור.
העונשים שהושתו על המערער בפסק הדין מיום 3.5.2026 יוותרו על כנם במלואם.
פסק הדין יפורסם ללא שם המערער וכל פרט מזהה אחר.

ניתן היום, יד' בתמוז  התשפ"ו (29.6.2026).

